瑣羅亞斯德教

瑣羅亞斯德教，喺伊朗叫做馬茲達教，由於呢個教有個儀式係拜火，有啲人見到佢咁，所以就笑佢哋做「拜火教」，慢慢好多人亦叫瑣羅亞斯德教做拜火教，不過教徒強調佢哋係拜神唔係拜火，所以對拜火教呢個稱呼反感。呢個教係一個源自古波斯嘅宗教，大約喺公元前6世紀產生，以二元神論作為基本教義，始創人瑣羅亞斯德。瑣羅亞斯德教相信，教主瑣羅亞斯德喺三十歲時得到「亞胡拉‧馬茲達」啟示，喺古代雅利安多神信仰基礎上，創立咗瑣羅亞斯德教。

瑣羅亞斯德教曾經係波斯入面最興盛嘅宗教，224年阿爾達希爾統一波斯建立咗薩珊王朝之後，瑣羅亞斯德教重一度成為波斯國教。

喺公元三至四世紀，瑣羅亞斯德教透過絲綢之路傳入中國，當時喺中國將瑣羅亞斯德教叫做祆教，唐時同景教、摩尼教合稱「唐代三夷教」。但到咗公元845年，唐武宗頒佈法令，打擊佛教，瑣羅亞斯德教亦受到連累，結果令瑣羅亞斯德教喺中國慢慢式微。

瑣羅亞斯德 

瑣羅亞斯德教相信，創教人瑣羅亞斯德其實來自天國，由於牛精古舒爾曼喺人間受盡折磨，畀人類欺壓同殘暴對待，於是向 阿胡拉‧馬茲達 求救，阿胡拉就問眾天神點解救，其中一個天神巴赫曼就提議畀熟悉教誨嘅瑣羅亞斯德幫手，但係牛精古舒爾曼似乎對瑣羅亞斯德無乜信心，認為瑣羅亞斯德太過柔弱，但瑣羅亞斯德仍然接受咗呢項任務。瑣羅亞斯德就因為咁而嚟到呢個世界傳教。

關於瑣羅亞斯德嘅史實問題，喺學術上仍然存在爭議，同其他有爭議嘅宗教人物，即係好似耶穌、佛祖咁，到底佢係咪真實存在嘅歷史人物，定係畀人神化咗嘅人？到而家仍然未有定論，就連瑣羅亞斯德出生喺邊個時代，都重仍然有好多唔同嘅講法。

火祆教 

根據中國史學家陳垣喺 1923年發表《火祆教入中國考》入面，對「祆」字有咁考究過：

『曰天神，曰火神，曰胡天神，皆唐以前之稱。祆字起於隋末唐初，北魏南初時無有，魏書康國傳雖有祆字，然魏收書西域傳原佚，後人手持取北史西域傳補之。北史西域傳之康國傳，則又全採自隋書，故與其謂祆字始見於魏書，母寧謂祆字始見於隋唐。祆蓋唐初之新造字也』

由陳垣先生呢段考究見到，「祆」字係喺隋唐時代新造嘅字，而呢個字亦係專為瑣羅亞斯德教而設，唐代有好多外來文化同宗教，除咗瑣羅亞斯德教外，重有佛教、摩尼教、景教等，但只有瑣羅亞斯德教有專為佢而設嘅字，咁睇瑣羅亞斯德教喺唐代其實有某種程度影響力。

聖火 
有人將瑣羅亞斯德教叫做拜火教，原因呢個教嘅主要宗教儀式，就係拜聖火，拜火嘅原因，係因為喺波斯神話入面，善神阿胡拉係用火嚟創造呢個世界，同時火亦代表住光明。

拜聖火通常都係喺火廟入面進行，一般敬拜儀式之前，教徒都會先洗面，然後再洗乾淨雙手同雙腳，之後先會開始敬拜儀式。儀式入面，教徒會將雙手放係身前，然後一邊睇住聖火，一邊念伽薩頌歌，深思頌歌嘅意義。成個過程大約有幾分鐘。

瑣羅亞斯德教將一日分成五個時辰，每個時辰都有一個神保護，所以教徒每日會祈五次禱。

火廟入面嘅聖火有好多唔同種類，有一種叫做勝利之火，要收集呢種火，要去搵齊幾種職業嘅人屋企嘅火，包括：金匠、銀匠、鐵匠、麪包師、牧羊人、武士，喺拎呢啲人嘅火之前，重要呢啲人先悔改，講明自己無同魔鬼接觸，或者已經唔再同魔鬼接觸，之後再經過思想上嘅淨化，達到三善境界，然後先會用呢啲火。收集之後，再經過禮拜，就可以供奉喺火廟入面，之後火廟會有專門嘅祭司睇住啲火，唔畀佢熄，一代一代咁傳。

除咗勝利之火，另外重有帶畀祭司力量同智慧嘅祭祀之火，又有帶畀戰士勇氣同毅力嘅戰士之火，同埋帶畀農民豐收嘅農業之火。

思想同教義 
瑣羅亞斯德教嘅思想同教義，都係嚟自佢嘅宗教經典－波斯古經《阿維斯塔》，《阿維斯塔》唔單止係瑣羅亞斯德教思想同教義嘅基礎，佢嘅思想同世界觀，例如佢提倡嘅三善，到而家仍然係伊朗人所遵奉嘅道德規範。另外佢講嘅善惡二元論，對當代思想亦曾經有過好重要嘅影響。

二元對立

七位一體

塵世說

三善

來世說

現代情況 
雖然瑣羅亞斯德教係起源喺波斯，即係而家伊朗，但自從喺公元7世紀波斯畀阿拉伯遊牧民族征服咗之後，啲人就開始改咗信伊斯蘭教，不過，瑣羅亞斯德教仍然對伊斯蘭教發生咗一啲影響，間接孕育咗伊斯蘭教什葉派。今日嘅伊朗，就只得返1.2%人係瑣羅亞斯德教教徒。

不過由於古代波斯人因為打仗或者做生意等原因，而令瑣羅亞斯德教傳到世界各地，所以而家瑣羅亞斯德教教徒可以話係遍佈全世界，主要喺印度、巴基斯坦，除此之外重有喺美國、加拿大、澳洲等國家亦有瑣羅亞斯德教活躍，而喺香港亦有瑣羅亞斯德教嘅教會喺銅鑼灣。據統計而家全世界大約有二十萬瑣羅亞斯德教教徒，而當中以印度同伊朗嘅數目最多。

瑣羅亞斯德教之所以越傳越少人，原因係由於傳統上瑣羅亞斯德教只可以傳畀波斯人，而唔會畀其他人入教。但由於各種原因例如打仗或者做生意咁，而令好多波斯人離開咗波斯去到第二個國家，呢啲波斯人去到第二個國家又搵唔返波斯人做配偶，而慢慢令瑣羅亞斯德教開始傳到畀其他唔係波斯人，而當中以印度人嘅數目最多，呢啲信咗瑣羅亞斯德教嘅印度人，又畀人叫做「巴斯人」。

伊朗派 
而家瑣羅亞斯德教分為主要兩個派系，分別係保守嘅伊朗派，同比較開明嘅帕爾西派。伊朗派堅持所有宗教聚會入面一定傳統儀式，同埋一定要用波斯話進行，對於唔係波斯人要入教，伊朗派完全無價講，絕對唔畀。

帕爾西派 
相對於伊朗派，帕爾西派比較開明，佢哋唔介意係宗教聚會入面用英文講道，而且亦比較願意革新，但同樣堅持唔會向外傳教，同唔會主動傳畀非波斯人，但如果有非波斯人要求入教，亦同樣歡迎，但條件係佢之前唔可以有其他宗教信仰背景，因為瑣羅亞斯德教認為，除非係一啲偽信宗教，否則所有宗教都係平等，每個人嘅宗教都係根據天使安排，喺出世前已經預備好，所以去改變一個人嘅信仰，等如違背上帝意志，係一種罪惡。

拎 

CUP媒體上面嘅 祆教觀念如何影響西方？
 香港獨立媒體上面嘅 香港故事：《港人遺忘的波斯人》